Sultan Ibrahim ibni Sultan Iskandar

**Sultan Ibrahim ibni Almarhum Sultan Iskandar** ( ; diputerakan pada ) ialah Sultan Johor dan Yang di-Pertuan Agong Malaysia yang terkini.

Baginda merupakan anakanda ketiga dan putera sulung kepada Sultan Iskandar dan Enche' Besar Hajah  Khalsom binti Abdullah. 

Baginda telah menaiki takhta Kesultanan Johor pada tahun 2010 setelah kemangkatan ayahanda baginda yang juga merupakan Sultan sebelumnya.

Pada 27 Oktober 2023, baginda telah dipilih oleh Majlis Raja-Raja sebagai Yang di-Pertuan Agong Malaysia ke-17, dengan tempoh perkhidmatan selama lima tahun. 

Pada 31 Januari 2024, baginda secara rasminya telah mengangkat sumpah sebagai Yang di-Pertuan Agong di Istana Negara. 

Baginda kini merupakan raja ketiga terkaya di Asia Tenggara selepas Raja Thailand dan Sultan Brunei.

## Kehidupan awal
Tunku Ibrahim Ismail ibni Tunku Mahmood Iskandar diputerakan pada 22 November 1958 di Hospital Sultanah Aminah, Johor Bahru, Johor, Persekutuan Tanah Melayu ketika pemerintahan paduka nenda moyang baginda, Sultan Ibrahim Al-Masyhur. Baginda merupakan anakanda ketiga dan putera sulung daripada 10 adik-beradik kepada Sultan Iskandar bersama bondanya iaitu Josephine Ruby Trevorrow, seorang wanita Inggeris dari Torquay, England. Mereka berdua bertemu ketika Sultan Iskandar (sebelum itu Tunku Mahmood) melanjutkan pelajarannya di England. Trevorrow kemudiannya memeluk agama Islam dan menukar namanya kepada Kalsom binti Abdullah setelah berkahwin dengan Tunku Mahmood.

Nenda moyang baginda, Sultan Ibrahim Al-Masyhur mangkat di London pada 8 Mei 1959. Oleh itu, nenda baginda, Sultan Ismail menaiki takhta sebagai Sultan Johor yang baharu. Tunku Ibrahim juga menjadi pewaris takhta kedua, selepas ayahanda baginda.

Tunku Ibrahim memulakan alam persekolahan di Sekolah Temenggong Abdul Rahman 1. Setelah itu, baginda kemudiannya menyambung pelajaran di Trinity Grammar School di Australia pada 1968 selama dua tahun. Sekembalinya baginda ke Johor, baginda kemudiannya belajar di Maktab Sultan Abu Bakar (MSAB). Baginda juga bersekolah di Sekolah Agama Bukit Zaharah dan Sekolah Agama Air Molek di Johor Bahru bagi mempelajari asas-asas agama Islam. 

Beberapa tahun kemudian, baginda telah dihantar ke Pusat Latihan Darat (Pulada) di Kota Tinggi untuk menerima latihan asas ketenteraan selama tiga bulan dan kemudiannya ke Fort Bening, Georgia, Amerika Syarikat. Di sana, baginda telah mengikuti Kursus Asas Pegawai-Pegawai Infantri dan Udara. Baginda kemudiannya mengikuti Kursus Pegawai-Pegawai Pasukan Khas di Fort Bragg, Amerika Syarikat. Seterusnya, baginda dilantik sebagai Timbalan Komander, Angkatan Tentera Johor. Baginda menerima sayap penerbangan selepas menerima kursus latihan helikopter di Kem Tentera Kluang. Baginda juga menamatkan tugas latihan selama dua bulan dalam Tentera Laut Diraja Malaysia.

### Sebagai Tunku Mahkota Johor
Tunku Ibrahim Ismail telah dilantik sebagai Tunku Mahkota Johor pada 3 Julai 1981 dan telah bersemayam di Istana Pasir Pelangi sejak pelantikan itu. Baginda juga pernah menjadi pemangku Sultan Johor pada 26 April 1984 hingga 25 April 1989 ketika ayahanda baginda, Sultan Iskandar telah dilantik sebagai Yang di-Pertuan Agong kelapan. Dalam beberapa tahun ketika itu, Tunku Ibrahim secara beransur-ansur mengambil alih beberapa tugas negeri dan fungsi dari ayahanda baginda yang telah lanjut usia. Hal ini termasuklah ketika mesyuarat Majlis Raja-Raja kali ke-211 dimana Tunku Ibrahim bersama Tunku Abdullah, Tengku Mahkota Pahang telah mewakili ayahanda masing-masing dalam mesyuarat itu.

## Kehidupan peribadi
Sultan Ibrahim telah berkahwin dengan Raja Zarith Sofiah, puteri kepada Sultan Perak, Sultan Idris Al-Mutawakil Alallahi Shah pada tahun 1982. Baginda berdua dikurniakan 6 orang anakanda iaitu:
* Tunku Mahkota Johor, Tunku Ismail Idris Abdul Majid Abu Bakar Iskandar (diputerakan ). Baginda telah dilantik sebagai Raja Muda Johor oleh nendanya, Sultan Iskandar dan Tunku Mahkota oleh ayahandanya, Sultan Ibrahim.
* Tunku Tun Aminah Maimunah Iskandariah (diputerakan )
* Tunku Temenggong Johor, Tunku Idris Iskandar Ismail Abdul Rahman (diputerakan )
* Tunku Laksamana Johor, Tunku Abdul Jalil Iskandar Ibrahim Ismail ( - )
* Tunku Panglima Johor, Tunku Abdul Rahman Hassanal Jefri (diputerakan )
* Tunku Putera Johor, Tunku Abu Bakar Mahmood Iskandar Ibrahim (diputerakan )

## Sebagai Sultan Johor
### Kemahkotaan

Beberapa jam sebelum kemangkatan ayahanda baginda, Sultan Iskandar pada 22 Januari 2010, Tunku Ibrahim Ismail sekali lagi dilantik sebagai pemangku sultan berikutan laporan perubatan mengenai kemangkatan Sultan Iskandar yang masih belum disahkan. Pada waktu malam hari yang sama, Sultan Iskandar telah mangkat dan Tunku Ibrahim dimasyhurkan sebagai Sultan Johor yang baharu pada keesokan harinya dengan gelaran Sultan Ibrahim. Menteri Besar Johor, Abdul Ghani Othman mengumumkan pemasyhuran itu di Istana Besar, Johor Bahru dan mengumumkan tentang musim perkabungan bagi kerabat diraja Johor yang terdekat adalah selama 40 hari manakala bagi rakyat Johor pula ialah tujuh hari. Semasa musim perkabungan, Sultan Ibrahim buat pertama kalinya ke mesyuarat Majlis Raja-Raja sebagai Sultan Johor.

Pada tahun 2013, kerja-kerja penaiktarafan Istana Besar dan Istana Bukit Serene telah mula dilangsungkan atas perkenan baginda yang berkehendak agar Istiadat Kemahkotaan baginda diadakan pada 5 Mei 2014. Walau bagaimanapun, disebabkan kerja-kerja yang tidak dapat disiapkan dalam tempoh yang ditetapkan, istiadat tersebut terpaksa ditangguh.

Pada Januari 2015, Yang Dipertua Majlis Jumaah Diraja Johor, Abdul Rahim Ramli menyampaikan perkenan baginda untuk melangsungkan Istiadat Kemahkotaan. Kali terakhir istiadat tersebut dilangsungkan ialah pada tahun 1960 iaitu Istiadat Kemahkotaan Sultan Ismail. Sultan Iskandar pula tidak berkehendak untuk mengadakan Istiadat Kemahkotaan buat dirinya. Istiadat Kemahkotaan Sultan Ibrahim diadakan pada 23 Mac 2015 dan disambut secara besar-besaran yang bermula dari Istiadat Meletak Kerja pada 16 Mac 2015 dan diisi dengan sembilan istiadat utama dan keraian di seluruh negeri Johor sehingga bulan April 2015.

### Pemerintahan
Pada 30 Jun 2011, Sultan Ibrahim berkenan untuk memandu kereta api terakhir dari Stesen keretapi Tanjong Pagar yang bakal ditutup. Baginda menyatakan bahawa kehendak baginda untuk memandu kereta api terakhir ini ialah wajar kerana nenda baginda, Sultan Ismail lah yang membuka tambak antara Johor dan Singapura pada 1923. 

Sultan Ibrahim juga telah mengisytiharkan Muar sebagai bandar diraja Johor yang baharu, menggantikan Johor Bahru pada 5 Februari 2012, bertepatan dengan sambutan Maulidur Rasul pada ketika itu. Baginda memilih bandar itu kerana warisan sejarah dan tradisi serta suasana yang aman dan indah. Baginda juga menitahkan agar kerajaan negeri menggazetkan kesemua bangunan lama di bandar itu sebagai warisan negeri dan menjaga kebersihan Sungai Muar. Pada 22 November 2012, baginda menjadi Sultan Johor yang pertama menyambut hari keputeraan baginda di bandar itu.

Johor dahulunya menetapkan hujung minggu pada Jumaat dan Sabtu, sama seperti Negeri-negeri Melayu Tidak Bersekutu yang lain. Namun pada 1 Januari 1994, hujung minggu bagi negeri Johor telah dipindahkan ke hari Sabtu dan Ahad selaras dengan Kuala Lumpur dan Singapura. Pada 22 November 2013, sewaktu sambutan hari keputeraan Sultan Ibrahim, baginda telah menitahkan agar Johor memindahkan semula hujung minggunya kepada Jumaat dan Sabtu bermula 1 Januari 2014, bagi memudahkan urusan solat Jumaat. Pemindahan ini telah mencetuskan kekacauan, khususnya kepada syarikat swasta yang berurusan dengan Singapura. Syarikat-syarikat ini kemudiannya meneruskan hujung minggu mereka pada Sabtu dan Ahad.

Pada Ogos 2015, Sultan Ibrahim telah menitahkan untuk menukarkan nama daerah Kulaijaya kepada nama lamanya, Kulai dan nama daerah Ledang ke Tangkak. Baginda juga menitahkan agar nama bandar Nusajaya ditukarkan kepada Iskandar Puteri. Pada Januari 2016, baginda telah mengeluarkan titah larangan rokok elektronik di seluruh negeri Johor bermula 1 Januari 2016, bertujuan demi menjaga kesihatan penduduk Johor.

Pada Oktober 2024, dengan perkenan Sultan Ibrahim, pemangku Sultan Johor, Tunku Mahkota Ismail telah menitahkan bahawa hujung minggu bagi negeri Johor dipindahkan semula ke hari Sabtu dan Ahad bermula pada 1 Januari 2025. Baginda juga bertitah agar syarikat swasta, kerajaan negeri dan pihak yang berkaitan memberikan ruang dan masa yang mencukupi untuk pekerja Muslim menunaikan solat Jumaat.

## Sebagai Yang di-Pertuan Agong

Pada 27 Oktober 2023, Majlis Raja-Raja dalam Mesyuarat Khas Majlis Raja-Raja ke-263 telah berkenan memilih Sultan Ibrahim sebagai Yang di-Pertuan Agong Malaysia ke-17, bagi menggantikan Al-Sultan Abdullah Ri'ayatuddin Al-Mustafa Billah Shah, Sultan Pahang yang telah tamat tempoh pemerintahan pada 30 Januari 2024. Istiadat mengangkat sumpah dan menandatangani surat sumpah jawatan telah berlangsung pada 31 Januari 2024 di Istana Negara.

Istiadat pertabalan baginda sebagai Yang di-Pertuan Agong pula telah berlangsung pada 20 Julai 2024 di Balairung Seri, Istana Negara.

## Kerabat damping
### Putera

### Puteri

## Terasul, gelaran, kurniaan dan lambang

### Terasul dan gelaran
* ** 22 November 1958 – 11 Mei 1981:** *Yang Amat Mulia* Tunku Ibrahim Ismail ibni Tunku Mahmood Iskandar
* ** 11 Mei 1981 – 3 Julai 1981:** *Yang Amat Mulia* Tunku Ibrahim Ismail ibni Sultan Iskandar
* ** 3 Julai 1981 – 26 April 1984:** *Duli Yang Amat Mulia* Tunku Ibrahim Ismail ibni Sultan Iskandar, Tunku Mahkota Johor
* ** 26 April 1984 – 25 April 1989:** *Duli Yang Amat Mulia Tunku Mahkota* Ibrahim Ismail ibni Sultan Iskandar, Pemangku Sultan Johor
* ** 25 April 1989 – 23 Januari 2010:** *Duli Yang Amat Mulia* Tunku Ibrahim Ismail ibni Sultan Iskandar, Tunku Mahkota Johor
* **23 Januari 2010 – 30 Januari 2024:** *Duli Yang Maha Mulia* Sultan Ibrahim ibni Almarhum Sultan Iskandar, Sultan Yang Dipertuan Bagi Negeri dan Jajahan Takluk Johor Darul Ta’zim
***31 Januari 2024 – kini:** *Kebawah Duli Yang Maha Mulia Seri Paduka Baginda Yang di-Pertuan Agong* Sultan Ibrahim 

### Kurniaan Johor
*   :
**  Darjah Kerabat Johor Yang Amat Dihormati Darjah Kerabat Yang Amat Dihormati Pangkat Pertama (DK I) 
**  Darjah Mahkota Johor Yang Amat Mulia Pangkat Pertama, Dato’ Sri Paduka Mahkota Johor (SPMJ) – **Dato**' (28 Oktober 1980)
**  Pangkat Pertama, Dato' Sri Setia Sultan Ismail Johor (SSIJ) – **Dato**' (8 April 1990) 
**  Pangkat Pertama Dato’ Sri Mulia Sultan Ibrahim Johor (SMIJ) – **Dato**' (30 Mac 2015) 
**  Pingat Kemahkotaan Sultan Ibrahim (10 Februari 1960)
**  Pingat Kemahkotaan Sultan Iskandar (11 Mei 1981)
**  Pangkat Pertama Pingat Ibrahim Sultan (PIS I) 
**  Pingat Kemahkotaan Sultan Ibrahim (23 Mac 2015)
**  Pangkat Pertama Pingat Sultan Ibrahim (PSI I) (30 Mac 2015)

### Kurniaan Malaysia
*   : 
**  Pingat Pertabalan Yang di-Pertuan Agong ke-17 (20 Julai 2024)
**  Seri Maharaja Mangku Negara (SMN) – **Tun** (1987) 
**  Darjah Utama Seri Mahkota Negara (DMN) (2 Mac 2015) 
*   :
**  Darjah Seri Paduka Mahkota Kelantan Yang Amat Mulia (Al-Muhammadi I) (SPMK) – **Dato**' (1994) 
**  Darjah Kebesaran Kerabat Kelantan Yang Amat Dihormati (Al-Yunusi) (DK) (2010)
*   : 
**  Darjah Kerabat Negeri Sembilan (DKNS) (14 Februari 2011) 
*   :
**  Darjah Kerabat Sri Indera Mahkota Pahang Yang Amat Dihormati - Kelas I (DK I) (8 Disember 2023) 
**  Darjah Kerabat Sri Indera Mahkota Pahang Yang Amat Dihormati - Kelas II (DK II) (24 Oktober 1997)
*   :
**  Darjah Kerabat Yang Amat Dihormati (DK) (19 April 2010) 
*   :
**  Darjah Seri Paduka Mahkota Perlis (SPMP) – **Dato' Seri** 
**  Darjah Kerabat Baginda Tuanku Syed Putra Jamalullail (DK) (17 Mei 2010) 
*   : 
**  Darjah Kerabat Diraja Selangor Kelas Pertama (DK I) (11 Disember 2010) 
*   : 
**  Darjah Kebesaran Kerabat Terengganu Yang Amat Mulia Darjah Yang Pertama (DK I) (26 April 2013) 
*   :
**  Darjah Kerabat Kedah Yang Amat Mulia (DK) (25 Februari 2018) 
*   : 
**  Darjah Kebesaran Seri Panglima Darjah Kinabalu (SPDK) – **Datuk Seri Panglima**
*   :
**  Darjah Datuk Patinggi Bintang Kenyalang (DP) – **Datuk Patinggi** (2009) 

### Kurniaan luar negara
*   : 
**  Order of Sheikh Isa ibn Salman Al Khalifa (Wisam al-Shaikh ‘Isa bin Salman Al Khalifa), First Class (2017) 

*   : 
**   Darjah Kerabat Mahkota Brunei (DKMB) (2014) 
**  Pingat Jubli Emas Sultan Brunei (2017) 

*   :
**  Grand Cross (GCrS) (*[[Datu]]*) of the Order of Sikatuna (2019) 

### Ijazah kehormat
*  : 
** Ijazah Kehormat Doktor Undang-undang Universiti Nasional Singapura (NUS) - (20 Julai 2022) 

## Lawatan Luar Negara
Semenjak memegang jawatan sebagai Yang di-Pertuan Agong ke-17 pada 31 Januari 2024, Sultan Ibrahim telah mengadakan beberapa lawatan negara dan lawatan rasmi ke luar negara bagi memperkukuh hubungan diplomatik Malaysia.

### Ringkasan Lawatan
Sepanjang tempoh pemerintahan baginda, fokus utama lawatan adalah kepada:
* **Hubungan Serantau**: Singapura dan Brunei sebagai rakan strategik terdekat.
* **Hubungan Kuasa Besar**: Memperkukuh kerjasama ekonomi dan teknologi dengan China dan Rusia.
* **Dunia Islam**: Mengeratkan hubungan persaudaraan dengan negara-negara di Semenanjung Arab.

## Catatan

## Rujukan

* Ali, Abdullah, *Malaysian Protocol and Correct Forms of Address*, published by Times Books International, 1986, ISBN 9971653702
* Cheong, Mei Sui, *Information Malaysia: 1985 Year Book*,published by Berita Publishing, 1985
* De Ledesma, Charles; Lewis, Mark; Savage, Pauline, *Malaysia, Singapore and Brunei*, published by Rough Guides, 2003, ISBN 1843530945
* Karim, Gulrose; Tate, Desmond Muzaffar, *Information Malaysia*, published by Berita Publ. Sdn. Bhd., 1989
* Kershaw, Roger, *Monarchy in South-East Asia: The Faces of Tradition in Transition*, published by Routledge, 2001, ISBN 0415185319
* Morais, John Victor, *The Who's who in Malaysia*, published by Solai Press., 1967
* Morris, Ira J., *My East was Gorgeous*, by Ira J. Morris, published by Travel Book Club, 1958
* Nadarajah, K. N, *Tengku Ahmad Rithauddeen: His Story*, Pelanduk Publications, 2000, ISBN 9679787095
* Nadarajah, Nesalamar, *Johore and the Origins of British Control, 1895-1914*, published by Arenabuku, 2000, ISBN 9679703185
* Rahman, Abdul; Solomon, J. S., *Challenging Times*, published by Pelanduk Publications, 1985, ISBN 9679780945
* *The International Who's Who 2004: Book with Single-User Online Access*, by Elizabeth Sleeman, published by Europa Publications, Published by Routledge, 2003, ISBN 1857432177
* *Towards Relevant Education: A General Sourcebook for Teachers*, published by Education Forum (Philippines), Alternative Instructional Materials Project, Education Forum, 1986, ISBN 9719100605

## Pautan luar
* Perihal DYMM Sultan Johor di Portal Rasmi Kerajaan Negeri Johor Darul Ta'zim
* 
*